Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 2 Pv 74/15/6601	Banská Bystrica, 8.6.2015
EEČ : 2-45-129-2015

U Z N E S E N I E

Trestná vec:	obvinená XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako konateľka spoločnosti XXXXX, si neplnila svoje odvodové povinnosti voči Sociálnej poisťovni vyplývajúce zo zákona č. 461/2003 Z.z. o sociálnom poistení v znení neskorších predpisov tak, že za obdobie júl 2013 až apríl 2014, október 2014 a november 2014 zadržala a neodviedla na účet určeného príjemcu, ktorým bola Sociálna poisťovňa, pobočka Banská Bystrica, Kapitulská č. 27, poistné na sociálne poistenie a dôchodkové zabezpečenie za zamestnancov uvedenej spoločnosti, ktoré zrazila z ich hrubej mesačnej mzdy podľa zákona č. 461/2003 Z. z. o sociálnom poistení v znení neskorších predpisov, a to v rozsahu predstavujúcom za uvedené obdobie sumu vo výške 336,12 Eur

lebo zanikla trestnosť činu

Odôvodnenie:
Dňa 12.02.2015 bolo vyšetrovateľom Odboru kriminálnej polície OR PZ Banská Bystrica uznesením podľa § 199 ods. 1 Trestného poriadku pod XXXXX začaté trestné stíhanie pre prečin neodvedenia dane a poistného podľa  § 277 ods. 1 Trestného zákona. Dňa 21.04.2015 bolo vyšetrovateľom Odboru kriminálnej polície OR PZ Banská Bystrica uznesením podľa § 206 ods. 1 Trestného poriadku pre uvedený prečin vznesené obvinenie XXXXX, na tom skutkovom základe, že ako konateľka spoločnosti XXXXX si neplnila svoje odvodové povinnosti voči Sociálnej poisťovni vyplývajúce zo zákona č. 461/2003 Z.z. o sociálnom poistení v znení neskorších predpisov tak, že za obdobie júl 2013 až apríl 2014, október 2014 a november 2014 zadržala a neodviedla na účet určeného príjemcu, ktorým bola Sociálna poisťovňa, pobočka Banská Bystrica, Kapitulská č. 27, poistné na sociálne poistenie a dôchodkové zabezpečenie za zamestnancov uvedenej spoločnosti, ktoré zrazila z ich hrubej mesačnej mzdy podľa zákona č. 461/2003 Z. z. o sociálnom poistení v znení neskorších predpisov, a to v rozsahu predstavujúcom za uvedené obdobie sumu vo výške 336,12 Eur.

	Obvinenie bolo XXXXX vznesené na základe výpovede svedka - poškodeného XXXXX (zamestnankyne poverenej na zastupovanie Sociálnej poisťovne), na základe výpovede XXXXX v procesnom postavení svedka, na základe Znaleckého posudku XXXXX, ako aj na základe zabezpečených listinných materiálov a to saldokonta z informačného systému Sociálnej poisťovne, evidencií mesačných výkazov, prehľadu zamestnancov a iných. 

	V procesnom postavení obvineného bola vypočutá XXXXX, ktorá uviedla, že poistné za zamestnancov neodvádzala z dôvodu vážnych ekonomických problémov spôsobených druhotnou platobnou neschopnosťou, napriek tomu poistné v plnej výške uhradila, t. j. v sume 476,19 Eur, čo potvrdila vo svojom výsluchu splnomocnená zástupkyňa Sociálnej poisťovne, pričom táto skutočnosť bola preukázaná aj zadováženými príjmovými dokladmi.

	Prečinu neodvedenia dane a poistného podľa § 277 ods. 1 Trestného zákona sa dopustí, kto v malom rozsahu zadrží a neodvedie určenému príjemcovi splatnú daň, poistné na dôchodkové zabezpečenie, nemocenské poistenie, zdravotné poistenie alebo príspevok na poistenie v nezamestnanosti, ktoré zrazí alebo vyberie podľa zákona.

	Lustráciami vykonanými v DVS (denník vyšetrovacích spisov) bolo zistené, že XXXXX za posledných 24 mesiacov nebolo v inom konaní (než v tomto) vznesené obvinenie za trestný čin neodvedenia dane a poistného podľa § 277 Trestného zákona a nebolo jej vznesené ani za iný obdobný trestný čin, a teda vykonanými lustráciami nebolo zistené, že by bol za trestný čin neodvedenia dane a poistného alebo iný obdobný trestný čin za posledných 24 mesiacov nejako postihnutý. 

	Zo zabezpečeného Odpisu registra trestov GP SR bolo zistené, že proti obvinenej neboli v minulosti vedené žiadne trestné stíhania.  

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. Podľa § 215 ods. 4 Trestného poriadku  zastaviť trestné stíhanie podľa § 215 ods. 1 Trestného poriadku je oprávnený aj policajt, ak nebolo vznesené obvinenie. 

	Podľa § 86 písm. e) Trestného zákona trestnosť trestného činu neodvedenia dane a poistného podľa § 277 Trestného zákona alebo nezaplatenia dane a poistného podľa § 278 Trestného zákona zaniká, ak splatná daň a jej príslušenstvo alebo poistné bolo dodatočne zaplatené najneskôr v nasledujúci deň po dni, keď sa páchateľ po skončení vyšetrovania mohol oboznámiť s jeho výsledkami.

	Trestnosť zločinu neodvedenia dane a poistného podľa § 277 ods. 1 Trestného zákona, za ktorý bolo vznesené obvinenie XXXXX zanikla vzhľadom k tomu, že táto dodatočne v plnom rozsahu uhradila Sociálnej poisťovni, pobočke Banská Bystrica dlžné poistné na sociálne poistenie za zamestnancov uvedenej spoločnosti za predmetné obdobie v celkovej výške 476,19 Eur. 
	
	V zmysle § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
	
	Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto rozhodnutia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Martin Králik
prokurátor